Diari Oficial de la Generalitat Valenciana


Sumari del DOGV 185, del 16-08-1984 (1984/803304)

DECRET 75/1984, de 30 de juliol, del Consell de la Generalitat Valenciana, sobre transcripció d'acords i resolucions de les Corporacions Locals.
------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/1984/07/30/75/dof/vci/html**

### Dades del document

Número de DOGV
:   185

Data del DOGV
:   16-08-1984

Secció del DOGV
:   DISPOSICIONS GENERALS

Número del document
:   1984/803304


Data del document
:   30-07-1984

Organisme emissor
:   Conselleria de Governació

Tipus de document
:   Decret

Decret 75/1984, de 30 de juliol, del Consell de la Generalitat Valenciana, sobre transcripció d'acords i resolucions de les Corporacions Locals.  
L'aplicació del que disposa l'article 305 del text refòs de la Llei de Règim Local, de 24 de juny de 1955, i els articles 12, 233 i concordants del Reglament d'Organització, Funcionament i Règim Jurídic de les Corporacions Locals, relatius als requisits formals dels llibres d'actes de les Corporacions Locals i del llibre de resolucions de l'Alcalde' ha suscitat dubtes interpretatius que les Corporacions Locas plantegen sovint en aquesta Conselleria.   
Els preceptes esmentats han induït a considerar que els llibres d'actes i de resolucions han d'estar prèviament enquadernats, cosa que determina la transcripció manuscrita dels textos, atés que no és possible efectuar-la mecanogràficament o per qualsevol dels procediments de la tècnica moderna.   
La interpretació que la transcripció de les actes i resolucions ha de ser manual i en llibres prèviament enquadernats, pot ocosionar retards i problemes en les Corporacions Locals amb gran nombre d'acords i resolucions, per la qual cosa són necessaris procediments de transcripció més àgils sempre que reunesquen les garanties necessàries.   
El Reglament d'Organització, Funcionament i Règim Jurídic de les Corporacions Locals disposa, en l'article 257, que "sempre que siga possible es mecanitzaran els treballs burocràtics mitjançant la utilització de màquines d'escriure i s'evitarà l'entorpiment o la demora en la tramitació de l'expedient". D'altra banda, el Decret 3284/1976, de 23 de desembre, va introduir la possibilitat d'ús de mitjans mecànics de reproducció així com l'ús de fulls mòbils per a la formació dels llibres en els Registres de la propietat.   
Per tot açò, resulta aconsellable la promulgació d'una norma que permeta a les Corporacions Locals l'agilització en la transcripció dels acords i les resolucions dels seus òrgans' alhora que establesca les degudes garanties d'aquests instruments públics solemnes.   
Segons que disposa l'article 31.8 de l'Estatut d'Autonomia de la Comunitat Valenciana, i 22, e) i 35, c) de la Llei 5/1983, de 30 de desembre, a proposta del Conseller de Governació i amb la deliberació prèvia del Consell en la reunió del dia 30 de juliol de 1984,   
DECRETE:   
Article 1.r  
Les Corporacions Locals podran utilitzar mitjans mecànics per a la transcripció de les actes de les sessions dels òrgans col·legiats d'acord amb les normes que estableix aquesta disposició.   
Article 2.n  
1. Els llibres d'Actes previstos en la legislació de Règim Local podran estar integrats per fulls mòbils, sempre que s?hi utilitze un paper amb numeració impresa específica per a cada full i no repetida.   
2. Les Corporacions Locals podran proposar a la Direcció General d'Administració Local el paper i sistema de numeració impresa que hagen d'adoptar, que serà autoritzar si reuneix les condicions establertes en el paràgraf precedent. S'entén que compleix aquelles condicions, sense necessitat d'autorització, el paper timbrat de l'Estat o d'aquesta Comunitat Autònoma.   
3. El paper adquirit per a cada Llibre es farà constar en la diligència d'obertura, signada pel Secretari, que expressarà en la primera pàgina les sèries i la data en què s'inicia la transcripció d'acords. Alhora, cada un dels fulls serà rubricat per l'Alcalde, segellat amb el segell de la Corporació, i numerat correlativament a partir del número u, independentment del número del paper imprés o del timbre estatal o comunitari.   
Article 3.r  
Aprovada l'acta, el Secretari la farà transcriure mecanogràficament, per impresora d'ordinador o el mitjà mecànic que s'hi use, sense esmenes ni retxes, o salvant al final les que s?hi produesquen, als fulls correlatius tot seguint rigorosament el seu ordre i fent constar al final de cada acta, per diligència, el número, la classe i numeració de tots i cada un dels folis de paper numerat en què ha quedat estesa, la qual serà signada pel Sr. Alcalde-President, el Secretari i els membres de la Corporació que hi assistiren.   
Article 4.t  
Com a garantia i seguretat de tots i cada un dels fulls solts, fins l'enquadernació, hom prohibeix alterar l'ordre numèric dels folis descrits en la diligència d'obertura, i s'haurà d?anul·lar per diligència en els casos d'errada en l'ordre de transcripció o en el contingut.   
Article 5.è   
Quan tots els folis reservats a un llibre es troben ja escrits, o anul·lats els darrers per diligència en no cabre íntegrament l'acta de la sessió que corresponga passar al llibre, hom procedirà a l'enquadernació. En cada volum s'estendrà diligència, pel Sr. Secretari, amb el vist-i-plau del Sr. President, expressiva del número d'actes que compren, amb indicació de l'acta que l'inicie i de la que el finalitza.   
Article 6.è  
Les mateixes formalitats seran d'aplicació a la transcripció de les resolucions escrites dels Presidents de Diputació i Alcaldes.   
Article 7.è  
Les Corporacions Locals que desitgen utilitzar el sistema de transcripció d'actes previst en aquesta norma, adoptaran acord plenari al respecte, i ho comunicaran a la Direcció General d'Administració Local de la Conselleria de Governació, indicant expressament si s'apliquen als acords del Ple, Comissió Municipal Permanent o Resolucions de la Presidència.   
DISPOSICIO FINAL  
El Conseller de Governació queda autoritzat per dictar les disposicions necessàries per al desenvolupament i l'execució d'aquest Decret.   
València. 30 de juliol de 1984.  
El President de la Generalitat,  
JOAN LERMA I BLASCO  
El Conseller de Governació.  
FELIP GUARDIOLA I SELLES


Còpia Permalink ELI